text: ১৩ এপ্রিল ২০২১, ১৮:৫৫
  বগুড়ায় গলা কেটে শিশু হত্যা, লাশ মিলল ধান ক্ষেতে - ফাইল ছবি
  বগুড়ায় ধান ক্ষেত থেকে সিয়াম (৮) নামের এক শিশুর গলা কাটা লাশ উদ্ধার করেছে পুলিশ। শিশুটি নন্দীগ্রাম উপজেলার ভাটগ্রাম ইউনিয়নের তেতুলগাড়ি গ্রামের মৃত নজরুল ইসলামের ছেলে।
  মঙ্গলবার দুপুরে শাজাহানপুর উপজেলার গোহাইল ইউনিয়নের পানিহালী এলাকা থেকে এ লাশ উদ্ধার করা হয়।
  বিষয়টি নিশ্চিত করেছেন জেলা পুলিশের মুখপাত্র অতিরিক্ত পুলিশ সুপার ফয়সাল মাহমুদ।
  স্থানীয় সূত্রে জানা যায়, সকাল থেকে সিয়াম বাড়ির আশপাশে খেলাধুলা করছিল। এরপর সে নিখোঁজ হয়। দুপুর ১টার দিকে দুই কিলোমিটার দূরে পানিহালী গ্রামের ধান ক্ষেতে গলা কাটা লাশ দেখে নন্দীগ্রাম থানা পুলিশকে খবর দেয় স্থানীয়রা। পরে খবর পেয়ে পুলিশ লাশ উদ্ধার করে।
  নন্দীগ্রাম থানা পুলিশ সূত্রে জানা যায়, ময়নাতদন্তের জন্য লাশ বগুড়া শহীদ জিয়াউর রহমান মেডিক্যাল কলেজ হাসপাতালে পাঠানো হয়েছে।
  বগুড়ার অতিরিক্ত পুলিশ সুপার ফয়সাল মাহমুদ জানান, ঘটনাস্থলে পুলিশের একাধিক টিম কাজ করছে। একজনকে গ্রেফতার করা হয়েছে।
  তবে এ ঘটনায় পুলিশ সুপার আলী আশরাফ ভূঁইয়া মঙ্গলবার সন্ধ্যায় তার কার্যালয়ে শিশু সিয়াম হত্যার রহস্য উদঘাটনের দাবি করেছেন।